የፌደራል መንግስት የተፈጠረውን ግጭትና የተፈናቀሉ ዜጎችን ችግሮች ለመፍታት የተለያዩ ተግባራትን እያከናወነ መሆኑ ተገለጸ
የፌደራል መንግስት በኦሮሚያና ሱማሌ ክልሎች አዋሳኝ አካባቢዎች የተፈጠረውን ግጭትና የተፈናቀሉ ዜጎችን ችግሮች ለመፍታት የተለያዩ ተግባራትን እያከናወነ መሆኑን የመንግስት ኮምዩኒኬሽን ጉዳዮች ጽህፈት ቤት አስታወቀ። በግጭቱ ወቅት ሰብዓዊ ወንጀል የፈፀሙ አካላት በቁጥጥር ስር ማዋል መጀመሩም ተጠቁሟል። በምክትል ጠቅላይ ሚኒስትር ደመቀ መኮንን የተመራ ከፍተኛ የመንግስት ልዑካን ቡድን ከሁለቱም ክልሎች የተፈናቀሉ ዜጎችን በድሬዳዋ፣ ሐረር ከተማ፣ በአማሬሳና በባቢሌ የመጠላያ ጣቢያዎችን ጎብኝቷል። የጽህፈት ቤቱ ኃለፊ ሚንስትር ዶክተር ነገሪ ሌንጮ በሁለቱ ክልሎች አዋሳኝ አካባቢዎች ተከስቶ በነበረው ግጭት፣ በተፈናቃዮች ጉዳይና በዘላቂ መፍትሄዎች ዙሪያ ዛሬ ለመገናኛ ብዙሃን መግለጫ ሰጥተዋል። በግጭቱ ምክንያት ከሁለቱም ክልሎች ከ100 ሺ በላይ ሰዎች ከቤት ንብረታቸው መፈናቀላቸውም በዚሁ ወቅት ተግልጿል። ዶክተር ነገሪ እንደገለጹት፤ የልዑካን ቡድኑ በወቅቱ ተፈናቃዮቹ ያቀረቡትን ጥያቄ በጥሞና በማዳመጥ ችግራቸው በጊዜያዊነት የሚፈታበትን አቅጣጫ አስቀምጧል። መንግስት ችግሩን በዘላቂነት ለመፍታት አገር አቀፍ ግብረ ኃይል በማቋቋም ተፈናቃዮቹን መልሶ ለማቋቋም ሁኔታዎችን በማመቻቸት ላይ መሆኑ ተመልክቷል። በሁለቱም ክልል ህዝቦች መካከል እርቅና ሰላም የማስፈን ስራው ቅድሚያ ተሰጥቶት መሰራት እንዳለበት አቅጣጫ መቀመጡንም ዶክተር ነገሪ ገልጸዋል። ከዚህ አኳያ መንግስት ባስቀመጠው አቅጣጫ መሰረት የሁለቱም ክልል አመራር አባላት የሚጠበቅባቸውን ኃላፊነት ሊወጡ እንደሚገባም አሳስበዋል። የፌደራልና የክልሎች የፀጥታ አካላት በጋራ በመሆን ለዜጎች ህይወት መጥፋት፣ አካል መጉደልና ንብረት ምክንያት የሆኑ አካላትን በቁጥጥር ስር በማዋል ላይ መሆናቸውንም ሚንስትሩ ገልጸዋል። በኦሮሚያ ክልል በአወዳይ አካባቢ በቁጥጥር ስር በዋሉት ላይ  ምርመራ መጀመሩን የገለጹት ሚኒስትሩ፤ በዚህ በኩል ተጠርጣሪ ወንጀለኞችን በቁጥጥር ሥር በማዋል ረገድ ሱማሌ ክልልም የበኩሉን ድረሻ መወጣት እንደሚጠበቅበት ነው ያመለከቱት። ግጭቱን የሚያባብሱ መረጃዎችን በማሰራጨት የተሳተፉ መገናኛ ብዙሃን ላይ እርምጃ መውሰዱን ጠቁመው፤ "ማህበራዊ ኃላፊነት በማይሰማቸው አንዳንድ የማህበራዊ ሚድያ አካላት እርምጃ ለመውሰድ ጥናት እየተካሄደ ይገኛልም" ብለዋል። በኦሮሚያ ክልል በሚገኙ ዩኒቨርስቲዎች የተመደቡ የሱማሌ ክልል ተማሪዎች በተመሳሳይም በሱማሌ ክልል በሚገኙ ዩኒቨርሲቲዎች የተመደቡ የኦሮሚያ ክልል ተማሪዎች ያላቸውን ስጋትና ችግር ለመፍታት ውይይት እየተካሄደ መሆኑንም ጠቁመዋል። ውይይቱም በትምህርት ሚኒስቴር መሪነት የዩኒቨርስቲዎቹ እና የክልሎቹ አመራር አባላት እንዲሁም የአገር ሽማግሌዎችና የሃይማኖት መሪዎች በተሳሰፉበት ሰላማዊ የመማር ማስተማር ሁኔታ ለመፍጠር እየተሰራ መሆኑንም ገልጸዋል። ዶክተር ነገሪ እንደተናገሩት፤ በአገሪቷ የወጪና-ገቢ የንግድ  መስመሮች ላይ አሁንም ቢሆን ችግር እንዳለ ማወቅ ተችሏል። በመሆኑም በአገሪቷ የውጭ ምንዛሬ ገቢ ላይ ጫና እያደረሰ ያለው ጥፋት በአፋጣኝ መቆም እንዳለበት ሚኒስትሩ አሳስበዋል። ከአሁን በኋላ በወጪ-ገቢ ምርቶች እንቅስቃሴ ላይ መጉላላት በሚያደርግ ማንኛውም አካል  መንግስት ህጋዊ እርምጃ እንደሚወስድ ተናግረዋል። (ኢዜአ) 